RESOLUCIÓN do 29 de setembro de 2010, da Dirección Xeral de Relacións Laborais, pola que se procede á convocatoria da proba específica de validación de profesionais sen formación preventiva especializada para inscrición no Rexistro de coordinadores e coordinadoras en materia de seguridade e saúde nas obras de construción (Decreto 153/2008, do 24 de abril, polo que se crea o Rexistro de coordinadores e coordinadoras en materia de seguridade e saúde nas obras de construción).
CONSELLERÍA DE TRABALLO E BENESTAR — III. OUTRAS DISPOSICIÓNS — 09/11/2010

En cumprimento do disposto no Decreto 153/2008, do 24 de abril, polo que se crea o Rexistro de coordinadores e coordinadoras en materia de seguridade e saúde nas obras de construción, que establece no seu artigo 12.2º que no caso dos profesionais que, carecendo da formación preventiva especializada, poidan xustificar exercicio continuado de actividade de coordinadores/as de seguridade e saúde, poderán validar esta formación a través dunha proba específica que convoque a Dirección Xeral de Relacións Laborais da Consellería de Traballo e Benestar, acreditando, en calquera caso, a súa experiencia profesional,
RESOLVO:
1. Convocatoria.
Convócase a proba específica de validación para profesionais sen formación preventiva especializada que desexen inscribirse no Rexistro de coordinadores e coordinadoras en materia de seguridade e saúde nas obras de construción.
2. Solicitudes e prazo de presentación.
a) Aqueles profesionais que desexen realizar a proba de validación deberán solicitalo á Dirección Xeral de Relacións Laborais da Consellería de Traballo e Benestar achegando a documentación establecida no anexo do Decreto 153/2008, indicando no recadro correspondente ao punto «OUTRAS» do punto 5 do anexo («Documentación adxunta») que se solicita a realización da proba.
b) Aqueles profesionais que teñan solicitado previamente a realización da proba de validación achegando a documentación do anexo serán inscritos de oficio na proba por parte do Servizo de Seguridade e Saúde Laboral.
c) O prazo de solicitude será de 20 días contados desde o día seguinte ao da publicación desta resolución.
3. Requisitos.
a) Para os efectos do establecido no artigo 12.2º do Decreto 153/2008, considerarase como experiencia continuada polo menos dous anos de exercicio como coordinador.
b) A experiencia xustificarase mediante a presentación de copia compulsada das actas de designación no caso de coordinación en execución de obra e da certificación dos visados realizados polo correspondente colexio profesional para coordinación en elaboración de proxecto de obra, redacción de estudos de seguridade e saúde e estudos básicos de seguridade e saúde.
4. Avaliación da proba.
a) A proba será convocada, realizada e avaliada por un tribunal formado polo xefe do Servizo de Seguridade e Saúde Laboral da Dirección Xeral de Relacións Laborais, que actuará como presidente; un xefe/a de sección da Dirección Xeral de Relacións Laborais e un técnico proposto pola Fundación Laboral da Construcción ao abeiro do convenio asinado entre esta e a Consellería de Traballo e Benestar para este fin, como vogais e exercerá como secretario un funcionario da Dirección Xeral de Relacións Laborais.
b) A proba versará sobre o contido do programa establecido no anexo I do Decreto 153/2008. Constará de 60 preguntas tipo test, de resposta única, e establecerase en 40 o número de respostas correctas necesarias para obter a cualificación de apto.
c) Unha vez avaliados os exercicios, o tribunal elevará proposta de resolución da validación establecida no artigo 12.1º do Decreto 153/2008 ao director xeral de Relacións Laborais.
5. Publicidade.
A lista de admitidos, a data e lugar de realización da proba de avaliación, as solucións á proba de avaliación e as cualificacións serán publicadas na páxina web da Consellería de Traballo e Benestar, na súa epígrafe de Prevención de Riscos Laborais.
(
http://traballo.xunta.es/contenidos/gl/menu_transversal/prevencion
)
6. Procedemento de inscrición dos solicitantes validados.
A inscrición no rexistro dos solicitantes validados realizaraa de oficio o Servizo de Seguridade e Saúde Laboral da Consellería de Traballo e Benestar, utilizando os datos achegados na solicitude.
Santiago de Compostela, 29 de setembro de 2010.
Odilo Martiñá Rodríguez
Director xeral de Relacións Laborais